Vermiste Paarl-vrou se liggaam gevindNicola Pienaar. Foto: Facebook Nicola Pienaar (28), die vrou van die Paarl wat op 5 Januarie vermis geraak het, se liggaam is gevind. Kapt. FC van Wyk, woordvoerder van die polisie, het aan Maroela Media bevestig ŉ 32-jarige man, ook van die Paarl, het Sondag omstreeks 23:00 aan die polisie uitgewys waar Pienaar se liggaam agter sy huis onder rommel begrawe is. Van Wyk het gesê die man sal Donderdag in die Paarl-landdroshof verskyn op aanklag van moord, bedrog en motordiefstal. Die man se naam kan nie bekendgemaak word voordat hy in die hof verskyn het nie. Maroela Media het vroeër berig Pienaar is op 5 Januarie laas gesien toe sy haar ma se huis in haar Peugeot-motor verlaat het. Sy is op 8 Januarie as vermis aangemeld. Pienaar se kêrel is op 21 Januarie buite ŉ KFC in Port Elizabeth in hegtenis geneem waar hy Pienaar se motor parkeer het. Dié motor behoort aan Pienaar se ma. Die Peugeot waarmee Nicola Pienaar gery het en wat glo in haar kêrel se besit gevind is. Foto: SAPD Die kêrel het reeds vroeër in die hof op ŉ aanklag van motordiefstal verskyn. Die polisie het vroeër gesê Pienaar se kêrel het tydens sy inhegtenisneming aangevoer hy en Pienaar was op 7 Januarie na Port Elizabeth onderweg toe hulle ŉ uitval gehad het. Hy beweer hy het Pienaar in Oudtshoorn afgelaai waar sy ŉ bus sou neem terug huis toe. ŉ Betroubare bron na aan die ondersoek het egter vroeër aan Maroela Media gesê dat Pienaar glad nie gesien word in die beeldmateriaal van veiligheidskameras by die vulstasies waar haar kêrel langs die pad brandstof ingegooi het nie. Volgens hierdie beeldmateriaal was Pienaar nie saam met haar kêrel in die motor toe hy die Paarl verlaat het nie. Hy het glo Pienaar se petrolkaart gebruik om brandstof mee in te gooi. Lees alle vorige berigte oor Nicola Pienaar op Maroela Media.